recursal/SuperWikiNEXT-32B huggingface dataset:
মাজহারুল ইসলাম নামের অন্যান্য ব্যক্তির জন্য মাজহারুল ইসলাম (দ্ব্যর্থতা নিরসন) দেখুন।

**মোঃ মাজহারুল ইসলাম হিমেল** (ইংলিশঃ Md Mazharul Islam Himel / জন্ম: ১৬ সেপ্টেম্বর ১৯৮৮) কিন্তু তিনি **মাজহারুল ইসলাম** নামে সুপরিচিত। তিনি হলেন একজন বাংলাদেশী পেশাদার ফুটবল খেলোয়াড়। তিনি সর্বশেষ বাংলাদেশের পেশাদার ফুটবল লিগের শীর্ষ স্তর বাংলাদেশ প্রিমিয়ার লিগের ক্লাব চট্টগ্রাম আবাহনী খেলেছেন এবং বাংলাদেশ জাতীয় দলের হয়ে একজন গোলরক্ষক হিসেবে খেলেন।

২০০৫–২০০৬ মৌসুমে, বাংলাদেশী ক্লাব ঢাকা মোহামেডানের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ২ মৌসুম অতিবাহিত করেছেন। অতঃপর ২০০৮–০৯ মৌসুমে তিনি শেখ রাসেলের যোগদান করেছেন। শেখ রাসেলে ২ মৌসুম অতিবাহিত করার পর ঢাকা আবাহনীর সাথে চুক্তি স্বাক্ষর করেছেন। পরবর্তীকালে, তিনি বিজেএমসি, ঢাকা আবাহনী, শেখ জামাল, আরামবাগ এবং ঢাকা মোহামেডানের হয়ে খেলেছেন। ২০২০–২১ মৌসুমে, তিনি ঢাকা মোহামেডান হতে চট্টগ্রাম আবাহনীতে যোগদান করেছেন।

২০০৬ সালে, হিমেল বাংলাদেশের হয়ে আন্তর্জাতিক পর্যায়ে অভিষেক করেছেন; বাংলাদেশের জার্সি গায়ে তিনি এপর্যন্ত ২টি ম্যাচে অংশগ্রহণ করেছেন। দলগতভাবে, হিমেল এপর্যন্ত ৬টি শিরোপা জয়লাভ করেছেন, যার মধ্যে ১টি ঢাকা মোহামেডানের হয়ে, ১টি ঢাকা আবাহনীর হয়ে এবং ৪টি শেখ জামালের হয়ে জয়লাভ করেছেন।

প্রারম্ভিক জীবন
---------------

মোহাম্মদ মাজহারুল ইসলাম হিমেল ১৯৮৮ সালের ১৬ই সেপ্টেম্বর তারিখে বাংলাদেশের কিশোরগঞ্জে জন্মগ্রহণ করেছেন এবং সেখানেই তার শৈশব অতিবাহিত করেছেন।

আন্তর্জাতিক ফুটবল
-----------------

২০০৬ সালের ১৫ই নভেম্বর তারিখে, মাত্র ১৮ বছর ২ মাস বয়সে, হিমেল হংকংয়ের বিরুদ্ধে ২০০৭ এএফসি এশিয়ান কাপ বাছাইপর্বের গ্রুপ পর্বের ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছেন। উক্ত ম্যাচের ৭৮তম মিনিটে আক্রমণভাগের খেলোয়াড় আলফাজ আহমেদের বদলি খেলোয়াড় হিসেবে তিনি মাঠে প্রবেশ করেন; ম্যাচে তিনি গোলরক্ষক হিসেবে খেলেছেন। ম্যাচটিতে বাংলাদেশ ২–০ গোলের ব্যবধানে পরাজিত হয়েছিল। বাংলাদেশের হয়ে অভিষেকের বছরে হিমেল মাত্র ১ ম্যাচে অংশগ্রহণ করেছেন।

পরিসংখ্যান
----------

### আন্তর্জাতিক

*৫ এপ্রিল ২০২১ পর্যন্ত হালনাগাদকৃত।*

| দল | সাল | ম্যাচ | গোল |
| --- | --- | --- | --- |
| বাংলাদেশ | ২০০৬ | ১ | ০ |
| ২০১৫ | ১ | ০ |
| সর্বমোট | ২ | ০ |

তথ্যসূত্র
---------

1. ↑  "Hong Kong vs. Bangladesh"। *ন্যাশনাল-ফুটবল-টিমস* (ইংরেজি ভাষায়)। ১৫ নভেম্বর ২০০৬। সংগ্রহের তারিখ ৫ এপ্রিল ২০২১।
2. ↑  "২০০৭ এএফসি এশিয়ান কাপ বাছাইপর্ব: হংকং বনাম বাংলাদেশ"। *এশিয়ান ফুটবল কনফেডারেশন* (ইংরেজি ভাষায়)। ১৫ নভেম্বর ২০০৬। ৩ মার্চ ২০১৬ তারিখে মূল থেকে আর্কাইভ করা। সংগ্রহের তারিখ ৫ এপ্রিল ২০২১।
3. ↑  "Hong Kong vs. Bangladesh - November 15, 2006"। *ইএসপিএন* (ইংরেজি ভাষায়)। ১৫ নভেম্বর ২০০৬। সংগ্রহের তারিখ ৫ এপ্রিল ২০২১।
4. ↑  "Hong Kong v Bangladesh Live Commentary, Nov 15, 2006"। *গোল* (ইংরেজি ভাষায়)। ১৫ নভেম্বর ২০০৬। সংগ্রহের তারিখ ৫ এপ্রিল ২০২১।

বহিঃসংযোগ
---------

* ফেসবুকে মাজহারুল ইসলাম হিমেল
* সকারওয়েতে মাজহারুল ইসলাম হিমেল (ইংরেজি) উইকিউপাত্তে এটি সম্পাদনা করুন
* ট্রান্সফারমার্কেটে মাজহারুল ইসলাম হিমেল (ইংরেজি) উইকিউপাত্তে এটি সম্পাদনা করুন
* ওয়ার্ল্ডফুটবল.নেটে মাজহারুল ইসলাম হিমেল (ইংরেজি) উইকিউপাত্তে এটি সম্পাদনা করুন
* ইএসপিএন এফসিতে মাজহারুল ইসলাম হিমেল (ইংরেজি) উইকিউপাত্তে এটি সম্পাদনা করুন
* ন্যাশনাল-ফুটবল-টিমস.কমে মাজহারুল ইসলাম হিমেল (ইংরেজি) উইকিউপাত্তে এটি সম্পাদনা করুন
**পঞ্চরাত্র** হল সংস্কৃত ভাষায় রচিত বৈষ্ণব আগম শাস্ত্র। 'পঞ্চরাত্র' কথাটির আক্ষরিক অর্থ 'পাঁচ রাত্রি। (*পঞ্চ*: পাঁচ, *রাত্র*: রাত্রি)। এই নামটির একাধিক ব্যাখ্যা প্রচলিত আছে। *শতপথ ব্রাহ্মণ* (১২.৬) গ্রন্থেও এই শব্দটি পাওয়া যায়। সেখানে বলা হয়েছে, নারায়ণ পাঁচ রাত্রি ব্যাপী একটি যজ্ঞ করে তুরীয় ও পরিব্যাপ্ত সত্ত্বা অর্জন করেন। পঞ্চরাত্র আগমগুলি রামানুজের শ্রীবৈষ্ণব সম্প্রদায়ের সর্বাপেক্ষা গুরুত্বপূর্ণ ধর্মগ্রন্থগুলির অন্যতম।  পঞ্চরাত্র আগমে ২০০টিরও বেশি ধর্মগ্রন্থ অন্তর্ভুক্ত। এগুলি বিভিন্ন সময়ে রচিত হয়েছিল বলে অনুমান করা হয়। খ্রিস্টপূর্ব ৩য় শতাব্দী থেকে ৬০০-৮৫০ খ্রিষ্টাব্দের মধ্যবর্তী সময়ে এগুলি রচিত হয়।

ইতিহাস
------

আধুনিক কালে বিভিন্ন সম্প্রদায়ে বিভক্ত বিষ্ণু-উপাসকগণ পঞ্চরাত্র পূজাপদ্ধতি অনুসরণ করেন। সাত্ত্বত সংহিতা বা সাত্ত্বত তন্ত্র ও জয়াখ্য সংহিতায় নাদ ও নাদব্রহ্মের ধারণাটি পাওয়া যায়। এই দুটি গ্রন্থকে পঞ্চরাত্র গ্রন্থগুলির মধ্যে অনুশাসনমূলক গ্রন্থ মনে করা হয়।

মধ্ব সম্প্রদায়ের প্রতিষ্ঠাতা আনন্দ তীর্থ তার *মুণ্ডক উপনিষদ্‌* ভাষ্যে লিখেছেন:
"দ্বাপরযুগে বিষ্ণু শুধুমাত্র পঞ্চরাত্র শাস্ত্রের বিধানে পূজিত হতেন। কলিযুগে ভগবান হরির পূজা একমাত্র নামের দ্বারা হয়।"

গৌড়ীয় বৈষ্ণবধর্মের ছয়টি দার্শনিক সনদ বা ষট্‌সন্দর্ভের অন্যতম *পরমাত্মা সন্দর্ভ* গ্রন্থে [[জীব গোস্বামী বলেছেন, "রাজসিক ও তামসিক গুণান্বিত অশুদ্ধ ধর্মগ্রন্থগুলি শুধু বিপদ ডেকে আনছে এবং মূল বেদ অনুসরণ করা কঠিন দেখে এই দুইয়ের বিষয়ে অসন্তুষ্ট হয়ে সর্বজ্ঞ শাস্ত্রকাররা পঞ্চরাত্রের শ্রেষ্ঠত্ব সম্পর্কে দৃঢ় নিশ্চয় হন। এগুলিতে পবিত্র সর্বোচ্চ সত্য নারায়ণ ও তাঁর পূজার বর্ণনা রয়েছে। এই পূজা অত্যন্ত সহজ।" একই সন্দর্ভে জীব গোস্বামী বলেছেন যে, স্বয়ং ভগবান কৃষ্ণ *নারদ পঞ্চরাত্র* বর্ণনা করেছেন। এই কারণে গৌড়ীয় পণ্ডিতরা এটিকে 'প্রমাণ' (সমালোচনামূলক প্রমাণ) হিসেবে ধরে নেন।

তথ্যসূত্র
---------

1. ↑  Oriental Institute, Maharaja Sayajirao University of Baroda (1940). Gaekwad Oriental Series, Issue 86, p.7.
2. 1 2  Jones, Constance and Ryan, James D. (2007). Encyclopedia of Hinduism, p.321-322. Infobase Publishing. আইএসবিএন ০৮১৬০৭৫৬৪৬
3. 1 2 3  Datta, Amaresh (1987). Encyclopaedia of Indian Literature: A-Devo, p.95. Sahitya Akademi. আইএসবিএন ৮১২৬০১৮০৩৮
4. 1 2  Sharma, C. D. (1991). Critical Survey Of Indian Philosophy, p.336. Motilal Banarsidass Publications. আইএসবিএন ৮১২০৮০৩৬৫৫
5. ↑  Prakash, Om (2005). Cultural History Of India, p.120. New Age International. আইএসবিএন ৮১২২৪১৫৮৭৩
6. ↑  *Paramātma Sandārbha*, Annucheda 17.
7. ↑  pañcarātrasya kṛtsnasya vaktā tu bhagavān svayam

আরও পড়ুন
---------

* S. N. Dasgupta, A History of Indian Philosophy, vol. 3 (Delhi: Motilal Banarsidass, 1975); Sanjukta Gupta, trans. Laksmi Tantra: A Pancaratra Text.
* Orientalia Rheno-Trajectina, Vol. 15 (Leiden: E. J. Brill, 1972); S. Rangachar, Philosophy of Pancaratras (Mandya: Sridevi Prakashana, 1991).
এই নিবন্ধটি একজন আলিয়া আলেম সম্পর্কে। একই নামের কওমি আলেমের জন্য বেলায়েত হুসাইন দেখুন।

**বেলায়েত হোসেন বীরভূমী** (১৮৮৭—১৯৮৪) ছিলেন একজন ইসলামি চিন্তাবিদ ও শিক্ষক। তিনি ঢাকা মোহসিনিয়া মাদ্রাসা, চট্টগ্রাম মাদ্রাসা এবং কলকাতা আলীয়া মাদ্রাসায় অধ্যাপনা করেছেন।

প্রারম্ভিক জীবন
---------------

বেলায়েত হোসেন ১৮৮৭ সালে তৎকালীন ব্রিটিশ ভারতের বেঙ্গল প্রেসিডেন্সিতে জন্মগ্রহণ করেন। ১৯০৫ সালে তিনি বীরভূম থেকে ঢাকায় চলে আসেন এবং এখানকার একটি মাদ্রাসা থেকে ১৯০৯ সালে জামাতে উলা উত্তীর্ণ হন। তারপর ১৯১৩ সালে তিনি কামিল পাশ করেন।

কর্মজীবন
--------

শিক্ষাজীবন শেষে ১৯১৩ সালে ঢাকার মোহসিনীয়া মাদ্রাসায় শিক্ষক হিসেবে যোগদানের মাধ্যমে বেলায়েত হোসেন কর্মজীবনে প্রবেশ করেন। ১৯২২ সালে তিনি চট্টগ্রাম মাদ্রাসায় যোগ দেন। কিন্তু চার বছর পর, ১৯২৬ সালে তিনি কলকাতায় চলে যান এবং কলকাতা আলীয়া মাদ্রাসায় (বর্তমানে *আলিয়া বিশ্ববিদ্যালয়*) শিক্ষকতা করতে শুরু করেন। সেখানে দীর্ঘদিন দায়িত্ব পালনের পর ১৯৪৭ সালে তিনি শিক্ষকতা থেকে অবসর গ্রহণ করেন।

ইসলামি শিক্ষায় গুরুত্বপূর্ণ অবদানের রাখায় ১৯৩৩ সালে তিনি ভারত সরকার কর্তৃক *শামসুল উলামা* উপাধিতে ভূষিত হন। ১৯৮৪ সালে তিনি মৃত্যুবরণ করেন।

তথ্যসূত্র
---------

1. 1 2 3  এ.বি.এম সাইফুল ইসলাম সিদ্দিকী (২০১২)। "হোসেন, বেলায়েত"। ইসলাম, সিরাজুল; মিয়া, সাজাহান; খানম, মাহফুজা; আহমেদ, সাব্বীর। *বাংলাপিডিয়া: বাংলাদেশের জাতীয় বিশ্বকোষ* (২য় সংস্করণ)। ঢাকা, বাংলাদেশ: বাংলাপিডিয়া ট্রাস্ট, বাংলাদেশ এশিয়াটিক সোসাইটি। আইএসবিএন 9843205901। ওএল 30677644M। ওসিএলসি 883871743। সংগ্রহের তারিখ ২ এপ্রিল ২০২১।
**সুদীপ্তা সেনগুপ্ত** প্রথম ভারতীয় মহিলা অ্যান্টার্কটিকা অভিযাত্রী।

পরিবার
------

সুদীপ্তা সেনগুপ্ত ভারতের পশ্চিমবঙ্গ রাজ্যের কলকাতা শহরে জন্মগ্রহণ করেন। তার পিতা জ্যোতি রঞ্জন সেনগুপ্ত একজন আবহবিদ ছিলেন। তার মাতার নাম পুস্পা সেনগুপ্ত। পিতার কর্মসূত্রে সুদীপ্তার শৈশবের অধিকাংশ সময় নেপালে অতিবাহিত হয়।

শিক্ষা ও কর্ম জীবন
------------------

সুদীপ্তা যাদবপুর বিশ্ববিদ্যালয় থেকে ভূতত্ত্ব বিষয়ে প্রথম শ্রেণীতে প্রথম হয়ে স্নাতক ও স্নাতকোত্তর ডিগ্রী লাভ করেন। ১৯৭২ খ্রিস্টাব্দে তিনি অধ্যাপক সুবীর ঘোষের তত্ত্বাবধানে ডক্টরেট ডিগ্রী লাভ করেন। ১৯৭০ থেকে ১৯৭৩ খ্রিস্টাব্দ পর্যন্ত তিনি ভারতীয় ভূবৈজ্ঞানিক সর্বেক্ষণে ভূতত্ত্ববিদের দায়িত্ব পালন করেন। ১৯৭৩ খ্রিস্টাব্দে তিনি রয়্যাল কমিশন ফর দ্য একজিবিশন অব ১৮৫১ থেকে বৃত্তি লাভ করে পরবর্তী তিন বছর লন্ডন শহরের ইম্পিরিয়াল কলেজে পোস্ট-ডক্টরেট গবেষণা করেন। ১৯৭৭ খ্রিস্টাব্দে তিনি সুইডেনের উপসালা বিশ্ববিদ্যালয়ের ভূতুত্ত্ব প্রতিষ্ঠানে ছয় মাসের জন্য যোগদান করেন। এরপর তিনি ইন্টারন্যাশনাল জিওডায়নামিক্স প্রজেক্টে বৈজ্ঞানিক হিসেবে অংশগ্রহণ করেন। ১৯৭৯ খ্রিস্টাব্দে তিনি ভারতে ফিরে এসে ভারতীয় ভূবৈজ্ঞানিক সর্বেক্ষণে ভূতত্ত্ববিদ হিসেবে যোগপদান করেন। ১৯৮২ খ্রিস্টাব্দে তিনি যাদবপুর বিশ্ববিদ্যালয়ে প্রভাষক হিসেবে যোগদান করেন এবং বর্তমানে তিনি এই বিশ্ববিদ্যালয়ে অধ্যাপক হিসেবে কর্মরত।:১৩

পর্বতারোহণ
----------

সুদীপ্তা সেনগুপ্ত যাদবপুর বিশ্ববিদ্যালয়ে স্নাতকোত্তর স্তরে পড়াশোনা করার সময় হিমালয়ান পর্বতারোহণ সংস্থান ও নেহরু ইনস্টিটিউট অব মাউন্টেনিয়ারিং নামক ভারতের দুইটি প্রধান পর্বতারোহণ প্রশিক্ষণ প্রতিষ্ঠান থেকে পর্বতারোহণের প্রশিক্ষণ নেন। ডক্টরেট করার সময় তিনি হিমাচল প্রদেশের লাহুল ও স্পিতি অঞ্চলে ২০,১৩০ ফুট উচ্চ একটি অনামী পর্বতশৃঙ্গ হয় করেন। শৃঙ্গটির নাম রাখা হয় ললনা।:১২

অ্যান্টার্কটিকা অভিযান
----------------------

১৯৮৩ খ্রিস্টাব্দে তৃতীয় ভারতীয় অ্যান্টার্কটিকা অভিযানের সদস্য হিসেবে সুদীপ্তা সেনগুপ্তকে নির্বাচিত করা হয়। তিনি ও সমদ্র জীববিজ্ঞানী অদিতি পন্থ ভারতের প্রথম মহিলা হিসেবে এই অভিযানে অংশগ্রহণ করেন। এই সময় শির্মাকার পাহাড়ে সুদীপ্তা ভূতাত্ত্বিক গবেষণা চালান। ১৯৮৯ খ্রিস্টাব্দে তিনি নবম ভারতীয় অ্যান্টার্কটিকা অভিযানের সদস্য হিসেবে দ্বিতীয়বার অ্যান্টার্কটিকা অভিযানে অংশগ্রহণ করেন।

তথ্যসূত্র
---------

1. 1 2 3  সেনগুপ্ত, সুদীপ্তা, সম্পাদক (সেপ্টেম্বর ১৯৮৭)। *আন্টার্কটিকা* (প্রথম সংস্করণ)। আনন্দ পাবলিশার্স প্রাইভেট লিমিটেড, ৪৫ বেনিয়েটোলা লেন, কলকাতা-৪। আইএসবিএন 81-7066-091-2।
2. ↑  Chaturvedi, Arun (২০০৪)। "Indian Women in Antarctic Expeditions: A Historical Perspective"। *Department of Ocean Development, Technical Publication*। **17**: 277–279।
3. ↑  Tiwari, Anju (২০০৮)। *Story of Antarctica*। Goa: National Centre for Antarctic and Ocean Research। আইএসবিএন 978-81-906526-0-5।
**অশৌচ** শব্দের অর্থ হল শুচিতা বা পবিত্রতার অভাব৷ মাতা, পিতা, পরিবারের সদস্য বা জ্ঞাতিবর্গের মৃত্যুতে হিন্দুরা অশৌচ করে৷ অর্থাৎ প্রিয়জনের মৃত্যুতে কঠোর ব্রহ্মচর্য পালন করে শ্রাদ্ধের উপযুক্ততা অর্জনই অশৌচ। অশৌচ হিন্দুসমাজের একটি প্রচীন রীতি বা সংস্কার। বর্তমানে, এর নিয়মকানুন এবং লোকাচার অনেকটাই শিথিল হয়েছে।

প্রকারভেদ
---------

১৷ জননাশৌচ: কেউ জন্মগ্রহণ করলে যে অশৌচ হয়৷ তবে এটার প্রচলন ততটা নেই।

২৷ মরণাশৌচ: কারও মৃত্যুতে যে অশৌচ পালন করতে হয়৷

অশৌচের সময়কাল
--------------

মনুসংহিতার বিধান অনুযায়ী পুরোহিত দর্পনে নির্দেশ দেওয়া আছে —

*শুধ্যেদ্বিপ্রো দশাহেন দ্বাদশাহেন ভূমিপ।*

*বৈশ্যপঞ্চদশাহেন শূদ্রো মাসেন শুধ্যতি।।*

- ইতি মনুঃ।।

অনুবাদ: জন্ম বা মরণে ব্রাহ্মণের দশদিন, ক্ষত্রিয়ের বারো দিন, বৈশ্যের পনেরো দিন এবং শূদ্রের একমাস অর্থাৎ ত্রিশ দিন অশৌচ থাকে; ইহার পর শুদ্ধ হয়। তবে, বর্তমানে বর্ণ-জাতি নির্বিশেষে অনেকেই এগারো বা বারো দিনে অশৌচ পালন করে। অন্যদিকে, ব্রাহ্মণ পরিবারের লোকেরা দশ দিনের জন্য অশৌচ পালন করে।

তবে, শাস্ত্র মতে সকল বর্ণে অন্তত দশম অশৌচ (১০ দিন) কাল পর্যন্ত পালনের বিধান রয়েছে।

অশৌচকালীন ক্রিয়া
-----------------

একমাত্র মাতাপিতার মৃত্যু হলে তবেই হবিষ্যান্ন বা ফল ফলাদি খেয়ে জীবনধারণ করতে হয়৷ অন্য কোন নিকটাত্মীয়ের ক্ষেত্রে হবিষ্যান্ন খেতে নেই। এইসময় কঠোর ব্রহ্মচর্য পালন করতে হয়৷ অশৌচকালে উঠানে একটি তুলসী গাছ রোপণ করে সেখানে প্রতিদিন মৃত ব্যক্তির উদ্দেশ্যে জল ও দুগ্ধ প্রদান করতে হয়৷ পিতামাতার মৃত্যুর পর ৪র্থ ও ১০ম দিনে পিণ্ড দান করতে হয়৷ এই পিন্ডকে বলে পূরকপিণ্ড৷ পূরকপিণ্ড দিতে হয় মোট দশটি৷ অশৌচ অবস্থায় অন্যের খাদ্য গ্রহনের সাথে কোন বিধিনিষেধ নেই। মস্তক মুন্ডন করে পরিধান করতে হয় নববস্ত্র৷

তথ্যসূত্র
---------

1. ↑  "নির্ঘণ্ট:পুরোহিত-দর্পণ.djvu - উইকিসংকলন একটি মুক্ত পাঠাগার"। *bn.wikisource.org*। সংগ্রহের তারিখ ২০২০-০১-১৭।
2. ↑  হিন্দুধর্ম (ডিসেম্বর)। *হিন্দুধর্ম ৯ম ও ১০ম শ্রেণি chapter = ৬* (ডিসেম্বর, ২০০৭ সংস্করণ)। ঢাকা: আইডিয়াল প্রকাশনী। পৃষ্ঠা ৪০।  এখানে তারিখের মান পরীক্ষা করুন: `|তারিখ=, |year= / |date= mismatch` (সাহায্য); `|সংগ্রহের-তারিখ=` এর `|ইউআরএল=` প্রয়োজন (সাহায্য)উদ্ধৃতি শৈলী রক্ষণাবেক্ষণ: পাইপ অনুপস্থিত (link)
**বিষ্ণুপ্রিয়া দেবী** (সেপ্টেম্বর ১৯০৮ — ১৭ জুলাই ১৯৮১) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিকন্যা।

জন্ম ও পরিবার
-------------

বিষ্ণুপ্রিয়া দেবী ১৯০৮ সালে রাজশাহী জেলার তানোর উপজেলায় জন্মগ্রহণ করেন। তার পিতার নাম মৃত্যুঞ্জয় মৈত্র ও মাতার নাম মনোমহিনী দেবী। তার জন্মের তিনবছর বয়সের মধ্যেই তার পিতা এবং মাতার মৃত্যু হয়। তখন তিনি তার মেজদির কাছে মানুষ হয়ে ওঠেন। ১১ বছর বয়সে সিরাজগঞ্জের যতীন্দ্রনারায়ণ ভট্টাচার্যের সঙ্গে তার বিবাহ হয়। শ্বশুরবাড়ির প্রায় সকলেই স্বদেশীভাবাপন্ন ছিলেন।

রাজনৈতিক জীবন
-------------

বিষ্ণুপ্রিয়া দেবীর ১১ বছর বয়সে বিয়ে হয় এবং স্বামীর বাড়ি থেকে স্বদেশ সেবার অনুপ্রেরণা পান। ১৪ বছর বয়সে স্বামী মারা যাবার পরে ১৯৩১ সালে কলকাতায় আসেন এবং লাবণ্যপ্রভা দত্তর সাথে যুক্ত হয়ে কাজ করেন। ১৯৩২ সালে স্বাধীনতা দিবস পালন করার জন্য দলে দলে মেয়েরা পথে নেমেছিল; বিষ্ণুপ্রিয়া দেবী তখন কংগ্রেস নেত্রী লাবণ্যপ্রভা দত্তের কাছে আসেন রাজনৈতিকভাবে যুক্ততার জন্য। তিনি তখন মেয়েদের বেছে বেছে নিয়ে আইন অমান্য করতে পাঠাবার ব্যবস্থা করছিলেন। বিষ্ণুপ্রিয়াও আন্দোলনে যােগদানের অনুমতি চাইলেন। প্রায় ২৫। ২৬টি সত্যাগ্রহীর সঙ্গে শ্ৰদ্ধানন্দ পার্কে তিনি চলে যান আইন অমান্য করে জাতীয় পতাকা উত্তোলন করতে। সেখানেই তিনি গ্রেপ্তার হন এবং তাঁর প্রতি ছয়মাস সশ্রম কারাদণ্ডের আদেশ হয়।

জেল জীবন
--------

প্রেপ্তার হওয়ার পরে হিজল, প্রেসিডেন্সি ও বহরমপুর জেলে তিনি বন্দী ছিলেন। জেলের মধ্যে কল্যাণী দাস, সুলতা কর প্রভৃতির সঙ্গে মিশে তাদের প্রভাবে তিনি বিপ্লবীদলে যােগদান করার সিদ্ধান্ত গ্রহণ করেন। পরে বেরিয়ে এসে তিনি শােভারানী দত্তের সঙ্গে যুগান্তর নামক বিপ্লবী দলে কাজ করেন।

পরবর্তী কাজ
-----------

জেল থেকে বাইরে বেরিয়ে এসে বিষ্ণুপ্রিয়া দেবী বি.পি.সি.সি.-র সদস্য নির্বাচিত হন এবং ১৯৪২ থেকে ১৯৪৮ সাল পর্যন্ত কলিকাতায় ২২নং ওয়ার্ড কংগ্রেসের সম্পাদিকা ছিলেন। তা ছাড়া শােভারানী দত্ত নিজে তাঁকে বিপ্লবীদলের কাজ করতে শিক্ষা দেন। রিভলবার আদান-প্রদান করা, লুকিয়ে বিপ্লবীদের সাহায্য করা, তাদের আশ্রয় দেওয়া সবই তিনি শােভারানী দত্তের নির্দেশে করতেন।

মৃত্যু
------

নানা ধরনের সমাজসেবার কাজ করতেন। এজন্য তিনি ম্যাজিক-ল্যান্টার্ন নিয়ে মালদহ, রাজশাহী, বহরমপুর প্রভৃতি নানা স্থানে ভ্রমণ করেন। এইভাবে জীবনের সার্থকতার সাধনায় তিনি জনসেবার কাজেই নিজেকে ডুবিয়ে রেখেছিলেন। ১৯৮১ সালের ১৭ জুলাই তিনি পরলােকগমন করেন।

তথ্যসূত্র
---------

1. ↑  কমলা দাশগুপ্ত (জানুয়ারি ২০১৫)। *স্বাধীনতা সংগ্রামে বাংলার নারী, অগ্নিযুগ গ্রন্থমালা ৯*। কলকাতা: র‍্যাডিক্যাল ইম্প্রেশন। পৃষ্ঠা ১৯৮-১৯৯। আইএসবিএন 978-81-85459-82-0।  `|সংগ্রহের-তারিখ=` এর `|ইউআরএল=` প্রয়োজন (সাহায্য)
**জেমস প্রেসকট জুল** একজন ইংরেজ পদার্থবিজ্ঞানী। জুল তাপের ধর্ম পর্যবেক্ষণ করেন এবং যান্ত্রিক কাজের সাথে এর সম্পর্ক আবিষ্কার করেন। শক্তির এসআই একক জুল তার নামেই নামকরণ করা হয়েছে। তাপমাত্রার পরম স্কেল প্রতিষ্ঠার জন্য তিনি লর্ড কেলভিন এর সাথে কাজ করেন।

প্রাথমিক জীবন
-------------

জুল ১৮১৮ সালে ২৪শে ডিসেম্বর স্যালফোর্ড, ল্যাঙ্কাসায়ারে এক ধনী ও সম্ভ্রান্ত পরিবারে জন্মগ্রহণ করেন। তার বাবার ওয়াইন তৈরীর ব্যবসা ছিল। জুল তার প্রাথমিক জীবনে বিখ্যাত বিজ্ঞানী ডালটনের কাছে পড়াশুনো করেন। যুবক বয়েসে জুল বাবার ওয়াইন তৈরীর কারখানার ব্যাবসাতে যোগ দেন। সেই সময় বিজ্ঞান চর্চা জুলের কাছে নিছকই শখ ছিল। ১৮৪০ সালের দিকে জুলের বিজ্ঞান চর্চার শুরু হয় যখন তিনি তাদের ওয়াইন কারখানাতে বাষ্পীয় ইঞ্জিনের বদলে বৈদ্যুতিক মোটর ব্যবহারের চেষ্টা শুরু করেন। তার প্রথম বৈজ্ঞানিক প্রকাশনা এই বিষয়ের উপরে।

১৮৪১ সালে তিনি জুলের প্রথম সূত্র আবিষ্কার করেন। এই সূত্র অনুযায়ী, কোন পরিবাহীর মধ্যে তড়িৎ প্রবাহের কালে উৎপন্ন তাপের পরিমাপ তড়িৎ প্রবাহের বর্গের সঙ্গে পরিবাহীর রোধের গুন ফলের সমানুপাতিক।

তাপের যান্ত্রিক তুল্যাঙ্ক
-------------------------

জুল তার বৈদুতিক মোটরের পরীক্ষা করে পরিমাপ করেন যে এক পাউন্ড জলের তাপমাত্রা ১ ডিগ্রি ফারেনহাইট বৃদ্ধি করতে যে পরিমান কাজ করতে হয় তা ৪.১৮৬২ জুল প্রতি ক্যালোরির সমতুল্য। এই পরিমাপকেই তাপের যান্ত্রিক তুল্যাঙ্ক বলা হয়ে থাকে।

শুরুতে জুলের এই তত্ত্ব বিঞানীরা মেনে নেন নি। অন্যদিকে জুল তাপ ও যান্ত্রিক কর্মের মধ্যে সরাসরিক সম্পর্ক স্থাপনের জন্যে বদ্ধপরিকর ছিলেন। তিনি তার নিজের তৈরী যন্ত্রে জলকে একটি সচ্ছিদ্র সিলিন্ডারের মধ্যে বলপূর্বক পাঠিয়ে পরীক্ষা শুরু করেন এবং ফলস্বরূপ তাপের পরিবর্তন পরিমাপ করেন। এই পরীক্ষায় তিনি পরিমাপ করেন তাপের যান্ত্রিক তুল্যাংক ৭৭০ ফুট-পাউন্ড বল প্রতি ব্রিটিশ থার্মাল একক।

তিনি বলেন ১৮৪৩ সালে বলেন, "যখনই কোন যান্ত্রিক কর্ম করা হয় সমতুল্য তাপ উৎপন্ন হয়।।"

গ্যাসের গতিতত্ত্ব
-----------------

জুল ছিলেন ডাল্টনের ছাত্র এবং তিনি ছিলেন পারমাণবিক তত্ত্বে দৃঢ় বিশ্বাসী। জুলের ল্যাবরেটরিতে রাখা ডায়েরি থেকে জানা যায়, তিনি বিশ্বাস করতেন গ্যাসের তাপমাত্রা বৃদ্ধি হয় আবর্তনশীল গতির জন্যে।

সম্মাননা
--------

জুল একাধিক সম্মানে সম্মানিত হয়েছেন। তার মধ্যে উল্লেখযোগ্য হলঃ

জুলের তাপের যান্ত্রিক তুল্যাঙ্ক পরিমাপের যন্ত্র
* রয়েল সোসাইটির সদস্যপদ (১৮৫০)
* রয়েল পদক (১৮৫২)
* কোপলে পদক (১৮৭০)
* ম্যাঞ্চেস্টার লিটারারি এন্ড ফিলোজফিক্যাল সোসাইটির সভাপতি (১৮৬০)
* ব্রিটিশ অ্যাসোশিয়েশান ফর দি অ্যাডভান্সমেন্ট অফ সায়েন্সের সভাপতি (১৮৭২, ১৮৮৭)
* ইনস্টিটিউট অফ ইঞ্জিনিয়ার্স এন্ড সিপ বিল্ডার্সের সাম্মানিক সদস্যপদ (১৮৫৭)

মৃত্যু
------

জুল ১৮৮৯ সালের ১১ই অক্টোবর সত্তর বয়সে মারা যান।

তথ্যসূত্র
---------

1. ↑  "James Prescott Joule | English physicist"। সংগ্রহের তারিখ ২০১৬-০৮-০৪। [*স্থায়ীভাবে অকার্যকর সংযোগ*]
2. 1 2 3  "James Prescott Joule - Biography, Facts and Pictures"। *www.famousscientists.org*। সংগ্রহের তারিখ ২০১৬-০৮-০৪।
3. ↑  "James Prescott Joule Facts, information, pictures | Encyclopedia.com articles about James Prescott Joule"। *www.encyclopedia.com*। সংগ্রহের তারিখ ২০১৬-০৮-০৪।
**হাফিজ আলম সাইরানী** পশ্চিমবঙ্গ রাজ্য কংগ্রেস কমিটির (WBPCC) সহ-সভাপতি। অল ইন্ডিয়া ফরওয়ার্ড ব্লকের সমস্ত পদ থেকে পদত্যাগ করার পর সাইরানী ৩রা নভেম্বর ২০২২-এ ভারতীয় জাতীয় কংগ্রেসে যোগদান করেন। তিনি অল ইন্ডিয়া ফরওয়ার্ড ব্লকের প্রাক্তন সেক্রেটারি এবং বামফ্রন্ট স্টেট কমিটির প্রাক্তন সেক্রেটারিয়েট মেম্বার। হাফিজ ২৩শে সেপ্টেম্বর ২০২২-এ অল ইন্ডিয়া ফরওয়ার্ড ব্লক থেকে পদত্যাগ করেন। তিনি পশ্চিমবঙ্গের বামফ্রন্ট সরকারের প্রাক্তন ত্রাণ ও সমবায় মন্ত্রী। 

একজন বাণিজ্য ও শিক্ষা স্নাতক, তিনি পেশায় একজন শিক্ষক। তিনি রাজ্য সম্পাদকমণ্ডলীর সদস্য এবং ফরওয়ার্ড ব্লকের কেন্দ্রীয় কমিটির সদস্য ছিলেন।   এবং রাজ্য বামফ্রন্টের সদস্যও।[][  ]

তিনি ১৯৯৬ এবং ২০০১ সালে গোয়ালপোখর থেকে বিধায়ক নির্বাচিত হন

জীবনের প্রথমার্ধ
----------------

১৯৬০ সালে উত্তর দিনাজপুরের একটি ছোট গ্রাম বিনারদহে জন্মগ্রহণ করেন। সাইরানি একটি বাঙালি মুসলিম পরিবারের অন্তর্গত যেটি আরেকটি বিখ্যাত পুত্র, প্রাক্তন এমএলএ এবং সুপরিচিত রাজনীতিবিদ রমজান আলীর জন্ম দিয়েছিল তার বড় ভাই। তার পিতাও সেই অঞ্চলের একজন খুব পরিচিত ব্যক্তি ছিলেন এবং একজন জমিদার ছিলেন। চাকুলিয়া উচ্চ বিদ্যালয়, চাকুলিয়া, উত্তর দিনাজপুরের একজন প্রাক্তন ছাত্র, সাইরানী কলকাতা বিশ্ববিদ্যালয়, কলকাতা থেকে বাণিজ্য বিষয়ে অধ্যয়ন করেন এবং এমএ ডিগ্রি অর্জন করেন এবং চাকুলিয়া উচ্চ বিদ্যালয়ে শিক্ষক হিসাবে কাজ শুরু করেন।[][  ]

কর্মজীবন
--------

১৯৯৪ সালে সাইরানি প্রথমবারের মতো বিধানসভা সদস্য হিসেবে নির্বাচিত হন। তার নির্বাচনী এলাকা ছিল গোয়ালপোখর । দলের পক্ষ থেকে তাকে উত্তর দিনাজপুর জেলার দায়িত্ব দেওয়া হয়। তাকে পশ্চিমবঙ্গ সরকারের ত্রাণ বিভাগের দায়িত্বও দেওয়া হয়েছিল। ভালো ভাবমূর্তির কারণে তাকে সমবায় বিভাগের দায়িত্বও দেওয়া হয়।[][  ]

তথ্যসূত্র
---------

1. ↑  "Crop carnage in rain rampage - More than 4,000 families displaced by downpour"। The Telegraph, 11 October 2003। ১৪ জুলাই ২০১৪ তারিখে মূল থেকে আর্কাইভ করা। সংগ্রহের তারিখ ৪ জুলাই ২০১৪।
2. ↑  "Election Watch Reporter"। *Hafiz Alam Sairani*। National Election Watch। সংগ্রহের তারিখ ৪ জুলাই ২০১৪।
3. ↑  "Forward Bloc grapples with dissent"। The Statesman, 17 June 2014। সংগ্রহের তারিখ ৪ জুলাই ২০১৪।
4. ↑  "General Elections, India, 1996, to the Legislative Assembly of West Bengal" (পিডিএফ)। *Constituency-wise Data*। Election Commission। সংগ্রহের তারিখ ১ জুলাই ২০১৪।
5. ↑  "General Elections, India, 2001, to the Legislative Assembly of West Bengal" (পিডিএফ)। *Constituency-wise Data*। Election Commission। সংগ্রহের তারিখ ১ জুলাই ২০১৪।
বাংলাদেশে ২,৮০০ কিলোমিটার রেললাইন পরিচালনা করা হয় দুটি রেলওয়ে অঞ্চলের চারটি বিভাগের মাধ্যমে। বাংলাদেশের ঢাকা বিভাগ, ময়মনসিংহ বিভাগ, সিলেট বিভাগ ও চট্টগ্রাম বিভাগ নিয়ে এই 
পূর্বাঞ্চল রেলওয়ে অঞ্চলটি গঠিত এবং রংপুর বিভাগ, রাজশাহী বিভাগ, ফরিদপুর বিভাগ ও খুলনা বিভাগ নিয়ে পশ্চিমাঞ্চল রেলওয়ে গঠিত। পূর্বাচল রেলওয়ের প্রধান কার্যালয় চট্টগ্রামে অবস্থিত। পূর্বাঞ্চল রেলওেয়ের অধীনে রেলপথের দৈর্ঘ্য ১২৭৯ কিলোমিটার, রেলপথে তিন ধরনের রেললাইন রয়েছে। যথা: ব্রডগেজ, মিটারগেজ ও ডুয়েল গেজ। পূর্বাঞ্চল রেলওেয়ের অধীনে থাকা দুইটি বিভাগ হচ্ছে **রেলওয়ে চট্টগ্রাম বিভাগ** এবং রেলওয়ে ঢাকা বিভাগ।

কার্যক্রম
---------

দখল
---

রেলওয়ের ঢাকা ও চট্টগ্রাম বিভাগে বেদখলে আছে দুই হাজার একর জমি। শুধুমাত্র চট্টগ্রাম শহরেই বেদখলে আছে রেলের প্রায় ২০ একর জমি। সিটি কর্পোরেশনের আওতাধীন এ ২০ একর জমির আনুমানিক মূল্য হাজার কোটি টাকা। একইভাবে, শুধুমাত্র ঢাকা শহরে অবৈধ দখলে রয়েছে রেলের প্রায় ৫০ একর জমি। যার আনুমানিক মূল্য চার হাজার কোটি টাকা। বেদখলে থাকা এসব জমি উদ্ধারে রেল প্রায়ই অভিযান পরিচালনা করলেও স্থায়ীভাবে মিলছে না সমাধান। উদ্ধার হওয়া জায়গা রক্ষায় বরাবরই উদাসীনতার পরিচয় দিয়েছে রেল। এ সুযোগ কাজে লাগিয়ে কোটি কোটি টাকা হাতিয়ে নিচ্ছে রেলের কর্মচারী থেকে শুরু করে রাজনৈতিক ও প্রভাবশালী মহল। যার বদৌলতে রেলের জমি দখলে নিয়ে আবাসন তৈরি করে কোটি কোটি টাকা হাতিয়ে নিচ্ছে একটি মহল।

তথ্যসূত্র
---------

1. ↑  "ডিটিওর দাপটে দিশাহারা রেলওয়ে পূর্বাঞ্চল"। *www.dainikamadershomoy.com* (ইংরেজি ভাষায়)। সংগ্রহের তারিখ ২০২২-০১-২৯।
2. ↑  ব্যুরো, চট্টগ্রাম। "৭ বিঘা জায়গা উদ্ধার করলো চট্টগ্রাম রেলওয়ে"। *DailyInqilabOnline* (ইংরেজি ভাষায়)। সংগ্রহের তারিখ ২০২২-০১-২৯।
3. ↑  "চার অঞ্চলে ভাগ হচ্ছে বাংলাদেশ রেলওয়ে"। *banglanews24.com*। ২০১৭-০২-১৩। সংগ্রহের তারিখ ২০২২-০১-২৯।
4. ↑  "ডিজিটাল হচ্ছে রেলওয়ে পূর্বাঞ্চলের ট্রাফিক সিস্টেম"। *m.mzamin.com*। সংগ্রহের তারিখ ২০২২-০১-২৯।
5. ↑  "রেলওয়ে পূর্বাঞ্চল: ৮ স্পটে উচ্ছেদ ফেব্রুয়ারির শুরুতে"। *দৈনিক পূর্বকোণ* (ইংরেজি ভাষায়)। ২০২১-০১-৩০। সংগ্রহের তারিখ ২০২২-০১-২৯।
আত্ম-সহায়তার জন্য পরামর্শ করা জীবনের উন্নতিতে বড় অবদান রাখে। এতে করে জীবনের সমস্যার অনেকটা সমাধান আমরা আপন-জন, পাড়া-প্রতিবেশী, বন্ধু-বান্ধবের মাধ্যমেই পেতে পারি।
**আত্ম-সহায়তা** বা **আত্ম-উন্নতিসাধন** হচ্ছে একটি আত্ম-নির্দেশিত উন্নতিসাধন – অর্থনৈতিকভাবে, বুদ্ধিমানভাবে বা অনুভূতিমূলক – প্রায়ই একটি মনস্তত্ত্বের বাস্তব ভিত্তিতে।*(উন্নতিসাধন মানে সংশোধন এবং ক্রম বর্ধমান উন্নয়ন, ধাপে ধাপে বিকাশ লাভ করা )* । বহু ভিন্ন ধরনের আত্ম-সহায়তা সঙ্ঘের অনুষ্ঠান বিদ্যমান, প্রত্যেকেরই রয়েছে এদের স্বীয় কেন্দ্রীভূত বিষয়গুলো, কৌশলগুলো, সংশ্লিষ্ট বিশ্বাসগুলো, প্রবক্তরা এবং কিছু ক্ষেত্রে নেতাগণ। আত্ম-সহায়তা আমাদেরকে বলবান কিছু শব্দ প্রদান করেছেঃ আরোগ্যলাভ, অক্রিয় পরিবারগুলো এবং অনির্ভরতা। *(সক্রিয় এর বিপরীত অক্রিয়/নিষ্ক্রিয়)* ।

আত্ম-সহায়তা প্রায়ই জনগণকে সুবিধা দিয়ে থাকে সহজলভ্য তথ্য বা সঙ্ঘবদ্ধ সমর্থন দ্বারা, যেমন ইন্টারনেটের মাধ্যমে তেমন ব্যক্তিগত ভাবেও। যেখানে একইরূপ অবস্থাগুলোর লোকজন একত্রে যুক্ত হন। আত্ম-চালনার বৈধ অনুশীলন এবং ঘরে-দেওয়া পরামর্শের আদি দৃষ্টান্তগুলো হইতে, শব্দটির অন্তর্নিহিত মানে ছড়িয়েছে এবং প্রায় বিশেষভাবে প্রয়োগ করা হয় শিক্ষা, ব্যবসা, মনস্তত্ত্ব এবং মনস্তত্ত্ব রোগের চিকিৎসায়, সাধারণভাবে বিতরণ করা হয় আত্ম-সহায়তা বইগুলোর জনপ্রিয় রীতির মাধ্যমে। এপিএ মনস্তত্ত্ব অভিধান অনুসারে, আত্ম-সহায়তা সঙ্ঘগুলোর সম্ভাবনাসূচক বা প্রচ্ছন্ন মুনাফাগুলো পাওয়া যেতে পারে যে পেশাদারীগণ হয়ত প্রদান করতে পারবেন না যেমন বন্ধুত্ব, অনুভূতিমূলক সমর্থন, অভিজ্ঞতামূলক জ্ঞান, অনন্যতা, দরকারি ভূমিকাগুলো এবং অধিকারভুক্ত হওয়ার একটি অনুভূতি।

সঙ্ঘগুলো যারা সংগঠিত হয় স্বাস্থ্যের শর্তগুলো বজায় রাখতে, হয়ত গঠিত হতে পারে রোগীদের এবং যত্ন দানকারীদের নিয়ে। অধিকন্তু, দীর্ঘ-সময়ের সদস্যরা তাদের অভিজ্ঞতাগুলো বিনিময় করেন *( কোন কিছুর বিশিষ্ট অংশ যাহা মনোযোগ আকর্ষণ করে )* , এসকল স্বাস্থ্য সঙ্ঘগুলো হয়ে উঠতে পারে শিক্ষামূলক সামগ্রীর জন্য সমর্থিত সঙ্ঘগুলো এবং প্রধান দফতর রূপে। তারা যারা নিজেদের সহায়তা করে স্বাস্থ্য সমস্যা সম্বন্ধে শিখতে এবং শনাক্ত করতে, ইহাকে দৃষ্টান্ত রূপে বলা যায় আত্ম-সহায়তা, যখন আত্ম-সহায়তা সঙ্ঘগুলোকে আরও অধিক সঙ্গীর প্রতি সঙ্গীর সমর্থন দিতে দেখা যেতে পারে।

তথ্যসূত্র
---------

1. ↑  *APA Dictionary of Psychology*, 1st ed. Gary R. VandenBos, ed. Washington: American Psychological Association, 2007.
**মহিউদ্দিন বাহার** (১৯৪৭-২০২০) একজন বাংলাদেশী টেলিভিশন ব্যক্তিত্ব অভিনেতা ও সরকারি কর্মকর্তা ছিলেন। তিনি ২০০৫ সালে বাংলাদেশ সরকারের সিনিয়র সহকারী সচিব হিসেবে অবসর নেন। তিনি দীর্ঘ ২৬ বছর ধরে জনপ্রিয় ম্যাগাজিন অনুষ্ঠান ইত্যাদিতে সমাজের নানা অসংগতি নিয়ে নির্মিত নাটিকায় অভিনয় করেছেন। নোয়াখালীর আঞ্চলিক ভাষায় তার স্বভাবসুলভ অভিনয় দর্শকদের নজর কাড়তো।

কর্মজীবন
--------

মহিউদ্দিন বাহার ১৯৪৭ সালের ২৭ ডিসেম্বর ফেনী জেলার ফেনী সদর উপজেলার মোটবী ইউনিয়নের লক্ষ্মীপুর গ্রামে জন্মগ্রহণ করেন। স্কুলজীবন থেকেই বিভিন্ন নাট্য সংগঠনের সঙ্গে যুক্ত ছিলেন। ১৯৭৬ সালে নাগরিক নাট্য সম্প্রদায়ের সঙ্গে যুক্ত হন। ১৯৭৭ সালে বাংলাদেশ টেলিভিশনে ছোটদের ধারাবাহিক *রোজ রোজ* এ তিনি প্রথম অভিনয় করেন। পেশাজীবনে সরকারি চাকরিজীবী ছিলেন ও সচিবালয়ে বিভিন্ন পদে দায়িত্ব পালন করেন। চাকরির পাশাপাশি হুমায়ূন আহমেদ, গিয়াস উদ্দিন সেলিমসহ অনেকের নাটকে অভিনয় করেন। জনপ্রিয় ম্যাগাজিন অনুষ্ঠান ইত্যাদিতে অভিনয় করে তিনি সর্বাধিক জনপ্রিয়তা পান। তিনি দীর্ঘ ২৬ বছর ইত্যাদিতে বিভিন্ন সচেতনামূলক নাটিকায় অভিনয় করেছেন। নোয়াখালীর আঞ্চলিক ভাষায় সমাজের নানা অসংগতি নিয়ে তার স্বভাবসুলভ সংলাপ সবার নজর কাড়ত।

মৃত্যু
------

মহিউদ্দিন বাহার ২০২০ সালের ১৪ সেপ্টেম্বর ঢাকায় মৃত্যুবরণ করেন।

তথ্যসূত্র
---------

1. ↑  "অভিনেতা মহিউদ্দিন বাহার আর নেই"। *দ্য ডেইলি স্টার*। ২০২০-০৯-১৪। সংগ্রহের তারিখ ২০২০-০৯-১৪।
2. ↑  "চলে গেলেন অভিনেতা মহিউদ্দিন বাহার | বিনোদন"। *ইত্তেফাক*। ২০২০-০৯-১৫ তারিখে মূল থেকে আর্কাইভ করা। সংগ্রহের তারিখ ২০২০-০৯-১৪।
3. ↑  "'ইত্যাদি'খ্যাত অভিনেতা মহিউদ্দিন বাহার আর নেই"। *দৈনিক যুগান্তর*। সংগ্রহের তারিখ ২০২০-০৯-১৪।
4. ↑  প্রতিবেদক, নিজস্ব। "অভিনেতা মহিউদ্দিন বাহার আর নেই"। *প্রথম আলো*। সংগ্রহের তারিখ ২০২০-০৯-১৪।
5. ↑  "'ইত্যাদি'খ্যাত অভিনেতা মহিউদ্দিন বাহার আর নেই | banglatribune.com"। *বাংলা ট্রিবিউন*। ২০২০-০৯-২৪ তারিখে মূল থেকে আর্কাইভ করা। সংগ্রহের তারিখ ২০২০-০৯-১৪।
6. ↑  "অভিনেতা মহিউদ্দিন বাহার আর নেই"। *সমকাল*। সংগ্রহের তারিখ ২০২০-০৯-১৪।
**এনামুর রহমান** (জন্ম ৮ মার্চ ১৯৫৭) বাংলাদেশের দুর্যোগ ব্যবস্থাপনা ও ত্রাণ প্রতিমন্ত্রী এবং আওয়ামী লীগের একজন রাজনীতিবিদ। তিনি দশম ও একাদশ জাতীয় সংসদে ঢাকা-১৯ আসন থেকে নির্বাচিত হন। পেশায় চিকিৎসক এনামুর এনাম মেডিকেল কলেজ ও হাসপাতালের প্রতিষ্ঠাতা চেয়ারম্যান।

কর্মজীবন জীবন
-------------

এনামুর ১৯৮২ সালে বাংলাদেশ সিভিল সার্ভিস পরীক্ষায় উত্তীর্ণ হয়ে সরকারি চাকরিতে যোগদান করেন। চাকরিজীবনে তিনি সাভার ও গোপালগঞ্জ জেলায় দায়িত্ব পালন করেন। ১৯৯২ সালে তিনি সাভারে ফিরে আসেন এবং এনাম ক্লিনিক নামে ৬ শয্যা বিশিষ্ট একটি ক্লিনিক প্রতিষ্ঠা করেন। ২০০৩ সালে এনাম মেডিকেল কলেজ ও হাসপাতাল প্রতিষ্ঠা করেন। ২০১৩ সালের ২৪ এপ্রিল সাভারের রানা প্লাজা ধ্বসে পড়ার পর এনাম মেডিকেল কলেজ ও হাসপাতাল এবং এর প্রতিষ্ঠাতা এনামুর রহমান আহতদের তিন মাস বিভিন্ন পর্যায়ে চিকিৎসা সেবা দিয়ে দেশব্যাপী আলোচিত হন।

রাজনৈতিক জীবন
-------------

এনামুর ছাত্র থাকাকালীন ছাত্র রাজনীতিতে যোগদান করে ১৯৬৯ সালের গণঅভ্যুত্থান ও ১৯৭০-এর সাধারণ নির্বাচনে সক্রিয় ভূমিকা পালন করেন। ১৯৭১ সালে বাংলাদেশের স্বাধীনতা যুদ্ধের সময় তিনি পাকিস্তান বাহিনীর উর্দূতে লেখা চিঠিপত্র বাংলায় অনুবাদ করে মুক্তি বাহিনীকে সহায়তা করতেন। ২০১৪ সালের দশম জাতীয় সংসদ নির্বাচনে তিনি ঢাকা-১৯ আসন থেকে বিনা প্রতিদ্বন্দ্বীতায় নির্বাচিত হন। ২০১৮ সালের একাদশ জাতীয় সংসদ নির্বাচনেও একই আসন থেকে জয় লাভ করেন। ২০১৯ সালের ৭ জানুয়ারি শেখ হাসিনার চতুর্থ মন্ত্রিসভায় দুর্যোগ ব্যবস্থাপনা ও ত্রাণ প্রতিমন্ত্রী হিসেবে শপথ গ্রহণ করেন।

তথ্যসূত্র
---------

1. ↑  "রানা প্লাজা ধস; চিকিৎসক থেকে এমপি এনাম - *banglanews24.com (২৪ এপ্রিল, ২০১৪)*"। ১০ মার্চ ২০১৭ তারিখে মূল থেকে আর্কাইভ করা। সংগ্রহের তারিখ ১৬ জানুয়ারি ২০১৭।
2. 1 2 3  "ডাঃ মোঃ এনামুর রহমান, এমপি"। *দুর্যোগ ব্যবস্থাপনা ও ত্রাণ মন্ত্রণালয়*। সংগ্রহের তারিখ ২৩ জানুয়ারি ২০২০।

উইকিমিডিয়া কমন্সে **এনামুর রহমান** সংক্রান্ত মিডিয়া রয়েছে।
**নুন চা**, যাকে **শির চা** (পারস্য থেকে, অর্থ 'দুুুধ চা') **গোলাপি চা**, **কাশ্মীরি চা** বা **পিঙ্ক টি** বলা হয়, একটি ঐতিহ্যবাহী চা পানীয়, যা ভারতীয় উপমহাদেশ, সম্ভবত কাশ্মীর উপত্যকা থেকে আগত বারুদ চা (সবুজ চা পাতাগুলি দিয়ে তৈরি ছোট বল), দুধ এবং বেকিং সোডা দিয়ে তৈরি।

ব্যাকরণ
-------

*নুন* মানে হলো 'লবণ', যা ভারতীয় ভাষায় বিশেষ করে কাশ্মীরি, বাংলা, রাজস্থানী, হিন্দি এবং নেপালি ভাষায় ব্যবহৃত হয়।।

কাশ্মীরি চা

প্রস্তুতি
---------

নুন চা ঐতিহ্যগতভাবে এক ধরনের সবুজ চা পাতা, দুধ, লবণ, বেকিং সোডা থেকে তৈরি করা হয় এবং সাধারণত "সামোভার" *(চা ফোটানোর পাত্র)* এর মধ্যে তৈরি করা হয়। এক চিমটি বেকিং সোডা এটিকে গোলাপী রঙ দেয়। কাশ্মীরি ঘরের রেসিপিগুলিতে ঐতিহ্যগতভাবে চিনির ব্যবহার করা হয় না, যদিও ভারতীয় এবং পাকিস্তানি রেস্তোঁরাগুলিতে এবং চায়ের দোকানে চিনির ব্যবহার করা হয়ে থাকে।

নুন চা সাধারণত ভারতের অনেক রাজ্য, সাধারণত উত্তর ভারতে (জম্মু ও কাশ্মীর, হিমাচল প্রদেশ) এবং এমনকি ছত্তিশগড়ের মাইনপাটের মতো তিব্বতের সংখ্যালঘু জনসংখ্যার অঞ্চলগুলিতেও পরিবেশন করা হয়। বিশেষ অনুষ্ঠানে, বিবাহ এবং শীতের মাসগুলিতে পাকিস্তানে প্রায়শই চিনি এবং বাদাম দিয়ে চা পরিবেশন করা হয় (অ কাশ্মীরিদের জন্য যারা নোনতা চা দিয়ে পরিচিত নয়)। নুন চা কাশ্মীরি প্রাতঃরাশ এবং সান্ধ্যভোজের একটি অপরিহার্য অংশ, এটি কাশ্মীরে তৈরি বিভিন্ন ধরনের ঐতিহ্যবাহী রুটি দিয়ে খাওয়া হয়। নুন চা বা কাশ্মীরি চা গোলাপী, দুধযুক্ত ও ক্রিমযুক্ত হয় এবং সাধারণত বাদাম কুঁচি এবং পেস্তা ছিটিয়ে দিয়ে পরিবেশন করা হয়।

প্রস্তুতপ্রণালী
---------------

#### উপকরণ :-

* ২ চা চামচ/চার প্যাকেট গ্রিন টি
* ১/২ চা চামচ খাবার সোডা
* ১ কাপ দুধ
* ১/২ চা চামচ বেকিং সোডা
* ১/২ চা চামচ লবণ (নুন)
* ২ কাপ পানি
* ১ টি দারচিনি
* ১ টি স্টার অ্যানিস
* ১ টি এলাচ

#### প্রণালী :-

চুলায় পানি বসাতে হবে। পানিতে দারচিনি, এলাচ, স্টার অ্যানিস দিতে হবে। পানি ফুটলে চা দিয়ে দিতে হবে। বেকিং সোডা ও লবণ যোগ করতে হবে। ৩০ মিনিট ফুটতে দিতে হবে। পানি আস্তে আস্তে রং বদলাতে শুরু করবে। পানি কমে এলে আবার পানি মিশাতে হবে। ৩০ মিনিট পর দুধ দিয়ে ৫ মিনিট ফুটিয়ে ছেঁকে নিলেই তৈরী কাশ্মীরি নুন চা।

আরো দেখুন
---------

* চা
* মাঠা
* লাবাং

তথ্যসূত্র
---------

1. ↑  "NOON CHAI / SALTY TEA / PINK TEA – KASHMIRI NAMKEEN CHAI"। Life 'n' Such। এপ্রিল ১৬, ২০০৭। ৮ ফেব্রুয়ারি ২০১৪ তারিখে মূল থেকে আর্কাইভ করা। সংগ্রহের তারিখ ১৭ ফেব্রুয়ারি ২০১৪।
2. ↑  "Sheer Chai Recipe"। ২০১২-০৭-০৬ তারিখে মূল থেকে আর্কাইভ করা।
3. ↑  *Bengali and English dictionary*। Oxford University। ১৮৫৬। সংগ্রহের তারিখ ২০১৪-১১-২২।
4. 1 2  "Noon Chai Recipe and History at Life-n-Such"। Lifensuch.com। ২০০৭-০৪-১৬। ২০১৪-০২-০৮ তারিখে মূল থেকে আর্কাইভ করা। সংগ্রহের তারিখ ২০১২-০৩-০৪।
5. 1 2  "কাশ্মীরী নুন চা (Kashmiri Noon Cha Recipe In Bengali)"। *cookpad.com*। সংগ্রহের তারিখ ২০১২-০৭-০৬।

বহিঃসংযোগ
---------

* ঐতিহ্যবাহী নুন চা রেসিপি
**ডানিয়েল সিবার্ট** (জার্মান: Daniel Siebert; জন্ম: ৪ মে ১৯৮৪) হলেন একজন জার্মান ফুটবল রেফারি, যিনি বার্লিনে বসবাস করেন। তিনি বার্লিন ফুটবল অ্যাসোসিয়েশনের নর্ডস্ট বার্লিনের জন্য রেফারির দায়িত্ব পালন করেন। তিনি ফিফার এবং উয়েফার প্রথম শ্রেণির রেফারি হিসেবে স্থান পেয়েছেন।

রেফারি
------

নর্ডস্ট বার্লিনে সিবার্ট ১৯৯৮ সাল থেকে রেফারির দায়িত্ব পালন করছেন। ২০০৭ সালে তিনি ডিএফবির রেফারি হিসেবে নিযুক্ত হয়েছে। ২০০৯ সালে সিবার্ট ২. বুন্দেসলিগায় রেফারি পালন করা শুরু করেছিলেন। ২০১২–১৩ মৌসুমে তিনি বুন্দেসলিগায় রেফারি হিসেবে নিয়োগ পেয়েছিলেন; ২০১২ সালের ১লা সেপ্টেম্বর তারিখে শালকে ০৪ এবং আউগসবুর্গের মধ্যকার ম্যাচটি পরিচালনা করার মাধ্যমে তিনি বুন্দেসলিগায় রেফারি হিসেবে অভিষেক করেছেন। উক্ত ম্যাচে তিনি ৩টি হলুদ কার্ড দেখিয়েছিলেন।

২০১৪ সালের ২৪শে অক্টোবর তারিখে, এক ঘোষণায় জানানো হয়েছিল যে সিবার্ট ভলফগাং স্টার্কের বদলি হিসেবে ২০১৫ সালের ফিফার রেফারি পদে থাকবেন। যা সিবার্টকে ১০ জন জার্মান কনিষ্ঠতম ফিফার রেফারির একজন করে তুলেছিল।

২০১৫ সালের ২৯শে মে তারিখে, পর্তুগাল এবং তুরস্কের মধ্যকার ২০১৫ উয়েফা ইউরোপীয় অনূর্ধ্ব-১৯ চ্যাম্পিয়নশিপ বাছাইপর্বের ম্যাচটি পরিচালনা করার মাধ্যমে সিবার্ট আন্তর্জাতিক পর্যায়ে অভিষেক করেছিলেন। ২০১৫ সালের ৯ই জুন তারিখে, লুক্সেমবুর্গ বনাম মলদোভার ম্যাচটি পরিচালনা করার মাধ্যমে সিবার্ট জ্যেষ্ঠ পর্যায়ের আন্তর্জাতিক ম্যাচে অভিষেক করেছিলেন।

সিবার্ট উয়েফা ইউরো ২০২০-এ তিনটি ম্যাচ পরিচালনা করেছেন; যেগুলো হলো গ্রুপ ডি-এর স্কটল্যান্ড বনাম চেক রিপাবলিক, গ্রুপ ই-এর সুইডেন বনাম স্লোভাকিয়া এবং ১৬ দলের পর্বের ওয়েলস বনাম ডেনমার্কের ম্যাচ।

তথ্যসূত্র
---------

1. ↑  "DFB meldet Daniel Siebert für FIFA-Liste"। *DFB - Deutscher Fußball-Bund e.V.* (জার্মান ভাষায়)। সংগ্রহের তারিখ ২০২১-০৭-২৭।
2. ↑  "Interview: "Für mich geht ein Traum in Erfüllung" - Printarchiv - Sport - Berliner Morgenpost"। *web.archive.org*। ২০১৪-১১-০৮। Archived from the original on ২০১৪-১১-০৮। সংগ্রহের তারিখ ২০২১-০৭-২৭। উদ্ধৃতি শৈলী রক্ষণাবেক্ষণ: বট: আসল-ইউআরএলের অবস্থা অজানা (link)

বহিঃসংযোগ
---------

* ডিএফবিতে ডানিয়েল সিবার্ট (জার্মান)
* ওয়ার্ল্ডফুটবল.নেটে ডানিয়েল সিবার্ট (ইংরেজি)

| * দে
* স
বুন্দেসলিগার রেফারি |
| --- |
| 
* Deniz Aytekin
* Benjamin Brand
* ফেলিক্স ব্রিখ
* Benjamin Cortus
* Bastian Dankert
* Christian Dingert
* Marco Fritz
* Manuel Gräfe
* Robert Hartmann
* Patrick Ittrich
* Sven Jablonski
* Robert Kampka
* Harm Osmers
* Martin Petersen
* Markus Schmidt
* ডানিয়েল সিবার্ট
* Sascha Stegemann
* Bibiana Steinhaus
* টোবিয়াস স্টিলার
* Sören Storks
* Tobias Welz
* Frank Willenborg
* Guido Winkmann
* Felix Zwayer

 |
**বাণী রায়** (৫ নভেম্বর ১৯১৮ - ১৬ অক্টোবর ১৯৯২) ছিলেন বিশিষ্ট ভারতীয় বাঙালি কবি ও যশস্বিনী কথাসাহিত্যিক।

জন্ম ও প্রারম্ভিক জীবন
----------------------

বাণী রায়ের জন্ম ব্রিটিশ ভারতের অধুনা বাংলাদেশের পাবনা জেলার পেঁচাখোলা গ্রামে। পিতা আইনজীবী পূর্ণচন্দ্র রায় এবং মাতা সুলেখিকা গিরিবালা দেবী (১৮৯১-১৯৮৩)। স্বাধীনতার আগেই তিনি কলকাতায় চলে আসেন। ১৯৩২ খ্রিস্টাব্দে ব্রাহ্ম বালিকা বিদ্যালয় থেকে কুড়ি টাকা বৃত্তি নিয়ে ম্যাট্রিক পাশ করেন। পরে আশুতোষ কলেজ থেকে আই.এ এবং ১৯৩৬ খ্রিস্টাব্দে ইংরাজীতে অনার্সসহ বি.এ পাশ করেন। ১৯৩৯ খ্রিস্টাব্দে কলকাতা বিশ্ববিদ্যালয় থেকে এম.এ পাশ করেন।

কর্মজীবন ও সাহিত্যকর্ম
----------------------

এম.এ পাশের পর তিনি কিছুদিন সরকারি প্রচার বিভাগে কাজ করেন। তারপর তিনি প্রথমে কলকাতার চারুচন্দ্র কলেজ ও পরে মুরলীধর কলেজে ইংরাজী ভাষা ও সাহিত্যে অধ্যাপনা করেন।

কলেজে ছাত্রবস্থাতে তিনি লেখালেখি শুরু করেন এবং সেগুলি বিভিন্ন পত্র-পত্রিকায় প্রকাশিত হয়। একাধারে কবি ও সাহিত্যিক হিসাবে অচিরে পরিচিতি লাভ করেন। তার রচনায় নারীজীবনের কামনা, প্রেম, আশাভঙ্গের মর্মান্তিক বেদনা, পরিতৃপ্তির সাফল্য উপস্থাপিত হয়েছে। সমালোচনার ভ্রূকুটি সহ্য করে নিজস্ব ভাষা শৈলিতে ও রচনা ভঙ্গির স্পষ্টতায় অচেনা নারীজগতের কথা বিবৃত করেছেন। আই.এ পরীক্ষা পাশের পরই তিনি *প্রেম* উপন্যাস রচনা শুরু করেন তবে শেষ করেন ১৯৪১ খ্রিস্টাব্দে। উপন্যাসটির কিছু অংশ সজনীকান্ত দাসের  শনিবারের চিঠিতে প্রকাশিত হলে সমকালের সমালোচনায় পাঠক মহলে যথেষ্ট আলোড়ন সৃষ্টি হয়। শেষে  মোহিতলাল মজুমদারের নির্দেশে পরবর্তী অংশের প্রকাশ বন্ধ হয়। কিন্তু পরের বছরেই তার উপন্যাসখানি গ্রন্থাকারে প্রকাশিত হয় অসংশোধিতভাবেই। 
তার রচিত প্রথম কবিতা সংকলনের গ্রন্থ *জুপিটার* প্রকাশিত হয় ১৯৪৩ খ্রিস্টাব্দে। কাব্যগ্রন্থটি বহু বছর ধরে  দিল্লি বিশ্ববিদ্যালয়ের কলেজ পাঠ্য তালিকায় ছিল। বিদেশি সাহিত্যের প্রভাব তার রচনার মধ্যে ছিল। কেননা তার রচনায় অনেক পাশ্চাত্য উপমা, রূপকল্প, বাগবৈদগ্ধ সুনিপুণ দক্ষতায় ব্যবহৃত হয়েছে। অজস্র ছোটোগল্পও রচনা করেছেন। *চক্রবক্র* তার একটি রম্যরচনা। বাণী রায় তার জন্মভূমি বাংলাদেশের পাবনার আঞ্চলিক ভাষার ব্যবহারে রচনা করেছেন নাটক - *একটি মেয়ে জন্ম নিল*। তার রচিত অপর উল্লেখযোগ্য গ্রন্থগুলি হল-

রচিত গ্রন্থসমূহ
---------------

উপন্যাস-
* *জনারণ্যে একমুখ*
* *সপ্তসাগর* (১৯৫০)
* *শ্রীলতা ও শম্পা* (১৯৫৩)
* *কনে দেখা আলো*
* *চক্ষে আমার তৃষ্ণা*
* *সকাল সন্ধ্যা রাত্রি*

অন্যান্য-
* *পুনরাবৃত্তি*
* *প্রেমের যৎকিঞ্চিৎ*
* *হাসিকান্নার দিন*
* *তণিমাজাতক*
* *নিঃসঙ্গ বিহঙ্গ*
* *প্রেমের দেবতা*
* *আগুনের দিন*
* *কবি চতুষ্টয়ী*
* *মধুজীবনের নূতন ব্যাখ্যা* (১৯৬২)

অধ্যাপিকা বাণী রায়ের কয়েকটি গ্রন্থ ইংরাজি, হিন্দি, কন্নড়, মারাঠি, গুজরাতি, ইন্দোনেশীয় প্রভৃতি ভাষায় অনূদিত হয়েছে।

জীবনাবসান
---------

অধ্যাপিকা বাণী রায় ১৯৯২ খ্রিস্টাব্দের ১৬ অক্টোবর কলকাতায় প্রয়াত হন।

তথ্যসূত্র
---------

1. 1 2  অঞ্জলি বসু সম্পাদিত, *সংসদ বাঙালি চরিতাভিধান*, দ্বিতীয় খণ্ড, সাহিত্য সংসদ, কলকাতা, জানুয়ারি ২০১৯ পৃষ্ঠা ২৪৬,২৪৭, আইএসবিএন ৯৭৮-৮১-৭৯৫৫-২৯২-৬
2. ↑  শিশির কুমার দাশ (২০১৯)। *সংসদ বাংলা সাহিত্যসঙ্গী*। সাহিত্য সংসদ, কলকাতা। পৃষ্ঠা ১৪২। আইএসবিএন 978-81-7955-007-9। উদ্ধৃতি শৈলী রক্ষণাবেক্ষণ: ISBN ত্রুটি উপেক্ষিত (link)
3. ↑  "বাণী রায়ঃ জন্মশতবর্ষে"। ২০২২-১০-১৭ তারিখে মূল থেকে আর্কাইভ করা। সংগ্রহের তারিখ ২০২২-১০-১৭।
**মোর্শেদ আহমেদ চৌধুরী** (জন্ম: ২০ নভেম্বর ১৯৬০ খ্রি.) একজন বাংলাদেশী চিকিৎসক। তিনি সিলেট মেডিকেল বিশ্ববিদ্যালয়ের (সিমেবি) প্রথম উপাচার্য। এই পদে নিয়োগ লাভের পূর্বে তিনি সিলেট এম.এ.জি. ওসমানী মেডিকেল কলেজের অধ্যক্ষ হিসেবে দায়িত্ব পালন করেন।

জন্ম
----

তিনি ১৯৬০ খ্রিষ্টাব্দের ২০ নভেম্বর সিলেটের জকিগঞ্জে জন্মগ্রহণ করেন। সিলেট সরকারি পাইলট উচ্চ বিদ্যালয়ের প্রাক্তন শিক্ষক ছাকিবুর রাজা চৌধুরী তার বাবা এবং মা রাবেয়া খানম চৌধুরী।

শিক্ষা
------

মোর্শেদ আহমেদ চৌধুরী ১৯৭৫ খ্রিষ্টাব্দে সিলেটের জকিগঞ্জ সরকারি উচ্চ বিদ্যালয় থেকে এসএসসি এবং ১৯৭৭ খ্রিষ্টাব্দে রাজধানী ঢাকার নটরডেম কলেজ থেকে এইচএসসি পাশ করেন। তিনি ১৯৮৩ খ্রিষ্টাব্দে সিলেট এম.এ.জি. ওসমানী মেডিকেল কলেজ থেকে এমবিবিএস ডিগ্রি লাভ করেন। তিনি মেডিকেল কলেজটির ১৬তম ব্যাচের ছাত্র ছিলেন।

চৌধুরী ১৯৯০ খ্রিষ্টাব্দে বাংলাদেশ কলেজ অব ফিজিশিয়ানস এন্ড সার্জনস (বিসিপিএস) থেকে এমসিপিএস (গাইনী) এবং ১৯৯৭ সালে চট্টগ্রাম বিশ্ববিদ্যালয়ের অধীনে ডিজিও ডিগ্রি অর্জন করেন। এছাড়া তিনি সিঙ্গাপুর ও থাইল্যান্ড থেকে গাইনীতে উচ্চতর প্রশিক্ষণ লাভ করেন।

কর্মজীবন
--------

মোর্শেদ আহমেদ চৌধুরী ১৯৮৩ খ্রিষ্টাব্দের নভেম্বর মাসে মেডিকেল অফিসার হিসেবে সরকারি চাকরিতে যোগদান করেন। দীর্ঘ কর্মজীবনে চিকিৎসা ও শিক্ষকতার পাশাপাশি তিনি বিভিন্ন গুরুত্বপূর্ণ পদে দায়িত্ব পালন করেন।

তিনি শাহজালাল বিজ্ঞান ও প্রযুক্তি বিশ্ববিদ্যালয়ের সিন্ডিকেট ও একাডেমিক কাউন্সিলের সদস্য এবং মেডিসিন ফ্যাকাল্টির ডিন, সিলেট কৃষি বিশ্ববিদ্যালয় ও বঙ্গবন্ধু শেখ মুজিব মেডিকেল বিশ্ববিদ্যালয়ের একাডেমিক কাউন্সিলের সদস্য, বাংলাদেশ মেডিকেল এন্ড ডেন্টাল কাউন্সিল (বিএমডিসি), ঢাকা এর নির্বাহী সদস্য ও শৃঙ্খলা কমিটির সদস্য, বাংলাদেশ মেডিকেল রিসার্চ কাউন্সিল (বিএমআরসি), ঢাকা এর নির্বাহী সদস্যসহ বিভিন্ন গুরুত্বপূর্ণ একাডেমিক ও প্রশাসনিক পদে দায়িত্ব পালন করেন।

এছাড়াও তিনি সিলেট এম.এ.জি. ওসমানী মেডিকেল কলেজের অধ্যাপক, গাইনী ও অবস বিভাগের বিভাগীয় প্রধান এবং কলেজটির অধ্যক্ষ হিসেবে দায়িত্ব পালন করেন।

মোর্শেদ আহমেদ চৌধুরী ২০১৮ থেকে ২০২২ খ্রিষ্টাব্দ পর্যন্ত সিলেট মেডিকেল বিশ্ববিদ্যালয়ের প্রথম উপাচার্য হিসেবে দায়িত্ব পালন করেন।

সদস্যপদ
-------

তিনি বাংলাদেশ মেডিক্যাল এসোসিয়েশন (বিএমএ), স্বাধীনতা চিকিৎসক পরিষদ (স্বাচিপ), অবস্টেট্রিকাল এন্ড গাইনোকোলজিকাল সোসাইটি অব বাংলাদেশ, সিলেট ডায়াবেটিক এসোসিয়েশন এবং বাংলাদেশ রেড ক্রিসেন্ট সোসাইটিসহ বিভিন্ন পেশাজীবী ও সামাজিক সংগঠনের সক্রিয় সদস্য। এসকল সংগঠনের নীতিনির্ধারণী পর্যায়েও তিনি দায়িত্ব পালন করেছেন।

তথ্যসূত্র
---------

1. ↑  "সিলেট মেডিকেল ভার্সিটির প্রথম ভিসি অধ্যাপক ডা. মোর্শেদ"। *যুগান্তর*। ১৫ নভেম্বর ২০১৮। সংগ্রহের তারিখ ১ জুলাই ২০২১।
2. 1 2 3 4  "VICE CHANCELLOR" [উপাচার্য]। *সিলেট মেডিকেল বিশ্ববিদ্যালয়*। ১৯ ফেব্রুয়ারি ২০২০ তারিখে মূল থেকে আর্কাইভ করা। সংগ্রহের তারিখ ১ জুলাই ২০২১।
3. ↑  "সিলেট মেডিকেল বিশ্ববিদ্যালয়ের প্রথম উপাচার্য ডা. মোর্শেদ"। *বাংলাদেশ প্রতিদিন*। ১৪ নভেম্বর ২০১৮। সংগ্রহের তারিখ ১ জুলাই ২০২১।
**সিবিডি সিগারেট** হল খাঁটি তামাকের পরিবর্তে শণ দিয়ে তৈরি একটি সিগারেট, যাতে ক্যানাবিডিওল (সিবিডি) থাকে তবে নগণ্য পরিমাণে সাইকোঅ্যাকটিভ টেট্রাহাইড্রোকানাবিনল (টিএইচসি) থাকে। সাধারণত ২-৩ ঘন্টার মত স্থায়ী হয় এবং সেট হতে কয়েক সেকেন্ড থেকে কয়েক মিনিট পর্যন্ত সময় নিতে পারে, এটি ক্যানাবিডিওলের প্রভাব অনুভব করার দ্রুততম পদ্ধতিগুলির মধ্যে একটি। 

২০২২-এর হিসাব অনুযায়ী[হালনাগাদ], টিএএটি সিবিডি সিগারেটগুলি সুইস সুপারমার্কেট চেইন কুপ-এ থাকবে।  সুইস আইন ১% এর কম টিএইচসি ধারণকারী পণ্য বিক্রির অনুমতি দেয়, ইউরোপের অন্য কোথাও টিএইচসি ০.২% সীমাবদ্ধ করার আইনের বিপরীতে।

২০১৮ সালের ফার্ম বিল অনুসরণ করে মার্কিন আইন ও প্রবিধান ডিকারবক্সিলেশন-পরবর্তী শুষ্ক ওজনে ০.৩% এর কম টিএইচসি ধারণকারী শণ পণ্য বিক্রির অনুমতি দেয়।  অনেক বিক্রেতা সিবিডি সিগারেটকে তামাক সিগারেটের বিকল্প হিসেবে অবস্থান করছে,  যেটিতে শারীরিকভাবে আসক্তি সৃষ্টিকারী নিকোটিন রয়েছে। বেশির ভাগ, বা প্রায় সব, সিবিডি সিগারেটে তামাক থাকে না - পরিবর্তে এগুলি সাধারণত সিবিডি শণের ফুল দিয়ে তৈরি করা হয় যা গাঁজার প্রধান সাইকোঅ্যাকটিভ অংশ, টেট্রাহাইড্রোকানাবিনল, সাধারণত টিএইচসি নামে পরিচিত।

তথ্যসূত্র
---------

1. ↑  "How to use CBD & Cannabis"। *www.projectcbd.org* (ইংরেজি ভাষায়)। সংগ্রহের তারিখ ২০২০-০৮-০৬।
2. ↑  "Cannabis Cigarettes Soon Available at Coop"। LeNews.ch। ১৩ জুলাই ২০১৭।
3. ↑  "Could a legal quirk bring cannabis tourism to Switzerland?"। The Telegraph।
4. ↑  "Agriculture Improvement Act of 2018" (পিডিএফ)। senate.gov।
5. ↑  Hindocha, Chandni; Freeman, Tom P. (২০১৮)। "Cannabidiol reverses attentional bias to cigarette cues in a human experimental model of tobacco withdrawal": 1696–1705। ডিওআই:10.1111/add.14243। পিএমআইডি 29714034। পিএমসি 6099309 অবাধে প্রবেশযোগ্য।
6. ↑  "Aspen Valley: CBD Flower Has Gone Mainstream"। Rolling Stone। ২০১৮-১১-২৯।
চালুক্য সাম্রাজ্য নিবন্ধের সাথে বিভ্রান্ত হবেন না।

**চৌলুক্য রাজবংশ** (আইএএসটি: কৌলুক্য) একটি রাজবংশ ছিল যা খ্রিস্টাব্দ ৯৪০ থেকে ১২৪৪ সালে উত্তর-পশ্চিম ভারতে এখন গুজরাত এবং রাজস্থান-র কিছু অংশ শাসন করেছিল। স্থানীয় ভাষায় এই পরিবারটি সোলাঙ্কি রাজবংশ নামেও পরিচিত। তারা রাজপুতদের সোলাঙ্কি বংশের বংশধর ছিল।

রাজবংশের প্রতিষ্ঠাতা মুলারাজা 940 খ্রিস্টাব্দে চাভদা রাজবংশের শেষ শাসককে পরাজিত করে সাম্রাজ্যের সূচনা করেছিলেন। তার উত্তরাধিকারীরা প্রতিবেশী শাসকদের যেমন চুদসমাস, পরমার রাজবংশ এবং শাকম্ভরীর চাহামানরা সাথে বেশ কয়েকটি যুদ্ধে লিপ্ত হয় ।

খ্রিস্টাব্দ ১০২৪-২৫ সালে প্রথম ভীম রাজত্বকালে গজনভি রাজবংশ শাসক মাহমুদ গজনভি এই রাজ্য আক্রমণ করে সোমনাথ মন্দির-এ অভিযান চালায়।

ইতিহাস
------

গুর্জারা-প্রতিহার এবং রাষ্ট্রকূট রাজবংশ-র পতনের মধ্যে ক্ষমতায় ওঠা বেশ কয়েকটি রাজবংশের মধ্যে চৌলুক্য ছিল অন্যতম। 

খ্রিস্টীয় দশম শতাব্দীর মাঝামাঝি সময়ে, রাজবংশের প্রতিষ্ঠাতা মুলারাজা শেষ চাভদা রাজা সামন্তসিমাকে পরাজিত করে নতুন সাম্রাজ্যের সূচনা করেছিলেন।

খ্রিস্টাব্দ ১২৪৪ সালে শেষ রাজা ত্রিভুবনপালের পর তারা সিংহাসন দখল করে, বাঘেলা রাজবংশ প্রতিষ্ঠা হয় ।

ধর্ম-বিশ্বাস
------------

রাজবংশের অধিকাংশ শাসক ছিলেন শৈব ধর্ম, যদিও তারা জৈন ধর্মকেও পৃষ্ঠপোষকতা করেছিলেন । রাজবংশের প্রতিষ্ঠাতা **মুলরাজা** দিগম্বর জৈনদের জন্য **মুলভাসতীকা মন্দির** এবং স্বেতাম্বর জৈনদের জন্য **মুলানাথ-জিনদেব মন্দির** নির্মাণ করেছিলেন বলে জানা যায় । মন্দিরের মধ্যে প্রাচীনতম হচ্ছে দিলওয়ারা জৈন মন্দির এবং মোধেরা সূর্য মন্দির প্রথম ভীম-এর রাজত্বকালে নির্মিত হয়েছিল। ঐতিহ্য অনুসারে, প্রথম ভীম-এর রানী উদয়মতী রানীর কূপটি উদ্বোধন করেছিলেন । কুমারপাল (দ্বাদশ শতাব্দীর শাসক) জৈন ধর্মের পৃষ্ঠপোষকতা শুরু করেনতাঁর জীবনের কোনো এক সময়ে, এবং পরবর্তী জৈন বিবরণগুলি তাঁকে জৈন ধর্মের শেষ মহান রাজকীয় পৃষ্ঠপোষক হিসাবে চিত্রিত করে। মুসলিম ব্যবসায়ীদের সাথে সুসম্পর্ক বজায় রাখার জন্য শাসকরা মসজিদকেও অনুমোদন দিয়েছিল ।

শাসকদের তালিকা
--------------

গুজরাতের চালুক্য শাসকদের রাজত্বের আনুমানিক তারিখগুলি নিম্নরূপ:

* মুলরাজা (আনু. 940 – আনু. 995)
* Chamundaraja (আনু. 996 – আনু. 1008)
* Vallabharaja (আনু. 1008)
* Durlabharaja (আনু. 1008 – আনু. 1022)
* প্রথম ভীমা (আনু. 1022 – আনু. 1064)
* Karna (আনু. 1064 – আনু. 1092)
* জয়সিংহ সিদ্ধরাজ (আনু. 1092 – আনু. 1142)
* কুমারপালা (আনু. 1142 – আনু. 1171)
* Ajayapala (আনু. 1171 – আনু. 1175)
* Mularaja II (আনু. 1175 – আনু. 1178)
* দ্বিতীয় ভীমা (আনু. 1178 – আনু. 1240)
* Tribhuvanapala (আনু. 1240 – আনু. 1244)

দাবিকৃত বংশধর
-------------

কুমারপালের মৃত্যুর পর, অভ্যন্তরীণ বিদ্রোহের কারণে সামন্তদের দ্বারা বিদ্রোহ; এবং পরমার, ঘুরিদ , যাদব এবং অন্যান্যদের আক্রমণ-এ রাজ্যটি ধীরে ধীরে দুর্বল হয়ে পড়ে । এর সুযোগ নিয়ে, বাঘেলারা , যারা আগে চাউলুক্য সেনাপতি হিসেবে কাজ করেছিল, তারা ক্ষমতা দখল করে এবং ১২৪০-এর দশকে একটি নতুন রাজবংশ প্রতিষ্ঠা করে।

স্থাপত্য
--------

* সূর্য মন্দির, মধেরা, constructed by Bhima Iসূর্য মন্দির, মধেরা, constructed by Bhima I
* Rudra Mahalaya Temple, renovated or rebuilt by JayasimhaRudra Mahalaya Temple, renovated or rebuilt by Jayasimha
* Taranga Jain temple, constructed by KumarapalaTaranga Jain temple, constructed by Kumarapala
* Kiradu temples, constructed by Chaulukya feudatoriesKiradu temples, constructed by Chaulukya feudatories

তথ্যসূত্র
---------

1. ↑  "Ghazni to Brutal Aurangzeb, many attacks made but glory of 'Somnath Temple' did not diminish"।
**শাহ আহসানুল্লাহ্** (?- ১৯২৬) বাংলাদেশী একজন সুফিসাধক, ইসলাম প্রচারক আধ্যাত্মিক ব্যক্তি ছিলেন। তিনি সিপাহি বিপ্লবের (১৮৫৭) একজন সক্রিয় কর্মী ছিলেন। তিনি বাংলাদেশের বিভিন্ন স্থানে গমন করে সেখানে ইসলামের দাওয়াত ও ধর্মীয় সংস্কার করেন। এছাড়াও তিনি সৈয়দ আহমদ বেরলভির বেরলভী জেহাদি আন্দোলনে যোগ দিয়েছিলেন। বর্তমানে ঢাকায় তার মাজার রয়েছে, মাজারকে কেন্দ্র করে এতিমখানা, হেফজখানা, মাদ্রাসা ও কলেজ কমপ্লেক্স গড়ে উঠেছে।

বাল্যকাল শিক্ষাজীবন
-------------------

আহসানুল্লাহ ঢাকা জেলার আড়াই হাজার গ্রামে জন্মগ্রহণ করেন। এরপর তিনি বাল্যকালে স্থানীয় বিভিন্ন ওস্তাদের নিকট গমন করে আরবি ও ফারসি ভাষা এবং সাথে সাথে হাদিস-তাফসির শিক্ষালাভ করেন। এছাড়াও তিনি হজ্জ পালন করার জন্য মক্কা যান, হজ্ব পালন শেষে শিক্ষালাভের জন্য বাগদাদ, ইরাক, ইরান প্রভৃতি এলাকা সফর করেন। তিনি শাহ পীর মোহাম্মদের নিকট আধ্যাত্মিক শিক্ষা গ্রহণ করেন। এরপর ঢাকার মীরপুরের শাহ আলী বাগদাদীর মাযারে চৌদ্দ বছর (১৮৩৮-১৮৫২) চিল্লা করেন। এরপর তিনি কলীম শাহ বাগদাদীর নিকট বাইয়াত হন এবং কাদেরিয়া তরিকায় তাসাউফ তত্ত্ব ও হেকিমিশাস্ত্র শিক্ষালাভ করেন।

কর্মজীবন
--------

আহসানুল্লাহ্ সিপাহি বিপ্লবের সঙ্গে সম্পৃক্ত ছিলেন এবং সেই সময়ে সরকারি নির্যাতন থেকে আত্মরক্ষার্থে নরসিংদীতে আত্মগোপন করেন। পরে তিনি শাহ কারামত আলী জৌনপুরীর সান্নিধ্য লাভ করে সৈয়দ আহমদ বেরলভির বেরলভী জেহাদি আন্দোলনে যোগ দেন। তখন ফরায়েজিরা এদেশকে ‘দারুল হরব’ গণ্য করে ঈদ ও জুমার নামায পড়ত না, এই বিষয়ে নিয়ে ফরায়েজি ব্যক্তিদের সাথে আহসানুল্লাহর বহু বিতর্ক হয়।

অবদান
-----

শাহ আহসানুল্লাহ ঢাকার শাহ সাহেব লেনে মসজিদ ও মাদ্রাসা (১৮৭১) নির্মাণ করে ইসলাম প্রচার ও হেকিমি চিকিৎসা করেন। তিনি দীর্ঘদিন জীবিত ছিলেন। ঢাকার শাহসাহেব লেনে তার মাযার আছে। বর্তমানে মাযারকে কেন্দ্র করে এতিমখানা, হেফজখানা, মাদ্রাসা ও কলেজ কমপ্লেক্স গড়ে উঠেছে। প্রতিবছর ফাল্গুন মাসের প্রথম শুক্রবার তার ওরস পালিত হয়।

তথ্যসূত্র
---------

1. ↑  "শাহ্, আহ্সানুল্লাহ্ - বাংলাপিডিয়া"। *bn.banglapedia.org*। সংগ্রহের তারিখ ২০২১-০৬-২৩।

বহিঃসংযোগ
---------

বাংলাপিডিয়ায় শাহ্, আহ্সানুল্লাহ্
***নিদানে এন পোনভাসানদাম*** (তামিল: நீ தானே என் பொன்வசந்தம், অনুবাদ 'তুমি আমার সোনালি বসন্ত') হচ্ছে ২০১২ সালে মুক্তিপ্রাপ্ত একটি তামিল রোমান্টিক চলচ্চিত্র। চলচ্চিত্রটির পরিচালক ছিলেন গৌতম মেনন, যিনি চলচ্চিত্রটির কাহিনী কিছুটা লিখেছিলেন এবং চলচ্চিত্রটির সহ-প্রযোজকও ছিলেন। জীব এবং সামান্থা রুথ প্রভু চলচ্চিত্রটির মুখ্য ভূমিকায় ছিলেন। চলচ্চিত্রটি রেশমা ঘাটালার লিখা কাহিনীর উপর ভিত্তি করে নির্মিত হয়েছিলো এবং পরিচালক গৌতমও কিছুটা কাহিনী লিখেছিলেন, চলচ্চিত্রটির প্রযোজক ছিলেন রেশমা, এলরেড কুমার, জয়রমণ, ভেঙ্কট সমসুন্দর এবং পরিচালক গৌতম নিজেও। চলচ্চিত্রটির সঙ্গীত পরিচালক ছিলেন তামিল চলচ্চিত্র শিল্পের কালজয়ী সঙ্গীত পরিচালক ইলাইয়ারাজা, তার সুর করা এই চলচ্চিত্রের গানগুলো মোটামুটি লোকপ্রিয়তা পেয়েছিলো। চলচ্চিত্রটির চিত্রগ্রাহকের দায়িত্বে ছিলেন এম এস প্রভু এবং ওম প্রকাশ। সনি মিউজিক দ্বারা চলচ্চিত্রটির গানগুলো মুক্তি দেওয়া হয়েছিলো, গানের অডিও ডিভিডি প্রায় সাড়ে আট লাখ কপি বিক্রি হয়েছিলো।

*নিদানে এন পোনভাসানদাম* চলচ্চিত্রটি বরুণ (জীব) এবং নিত্য (সামান্থা রুথ প্রভু) এর প্রেম কাহিনী নিয়ে নির্মিত, তাদের বিদ্যালয় জীবনে শুরু হওয়া প্রেম যা পরে তাদের বয়সের বিশের দশকেও চালু থাকে সেটাই এই চলচ্চিত্রের মূল উপজীব্য বিষয়। ২০১২ সালের ১৪ ডিসেম্বর তারিখে চলচ্চিত্রটি মুক্তি পায়। অভিনেত্রী সামান্থা এই চলচ্চিত্রের জন্য ফিল্মফেয়ার পুরস্কার জিতেছিলেন (সেরা তামিল অভিনেত্রী বিষয়শ্রেণীতে)। অভিনেতা জীবকে শ্রেষ্ঠ অভিনেতা বিভাগে তামিলনাড়ু রাজ্য চলচ্চিত্র পুরস্কার দেওয়া হয়।

তথ্যসূত্র
---------

1. ↑  "Neethaane En Pon Vasantham release announced"। Behindwoods। ২৭ অক্টোবর ২০১২। সংগ্রহের তারিখ ২৯ অক্টোবর ২০১২।
2. ↑  "'Neethane En Ponvasantham' – First Look"। IndiaGlitz। ৬ সেপ্টেম্বর ২০১১। ৯ অক্টোবর ২০১১ তারিখে মূল থেকে আর্কাইভ করা। সংগ্রহের তারিখ ৬ সেপ্টেম্বর ২০১১।
3. ↑  "What Transpired Between Gautham Menon And Jiiva?"। Behindwoods। ১২ মে ২০১১। সংগ্রহের তারিখ ৫ সেপ্টেম্বর ২০১১।
4. ↑  "'Neethaane En Ponvasanthama' happened due to theatre: Vidyullekha"। CNN-IBN। ১৩ ডিসেম্বর ২০১২। ২৬ সেপ্টেম্বর ২০১৩ তারিখে মূল থেকে আর্কাইভ করা। সংগ্রহের তারিখ ৫ জুলাই ২০১৩।

বহিঃসংযোগ
---------

* ইন্টারনেট মুভি ডেটাবেজে *নিদানে এন পোনভাসানদাম*  (ইংরেজি)
**বিশ্ব পশুচিকিৎসা দিবস** প্রতি বছর এপ্রিলের শেষ শনিবারে পালন করা হয়। ২০০০ সালে বিশ্ব পশুচিকিৎসা সংঘ এই দিবসের সূচনা করেছিল এবং ২০০১ সাল থেকে পালন করা শুরু হয়েছিল। এই দিবসের মূল উদ্দেশ্য হল পশুচিকিৎসা বৃত্তিটিকে সমগ্র বিশ্বে গ্রহণ করার সঙ্গে পশুপালকদেরকে বিভিন্ন বিষয়ে সচেতন করা।

দিবসের সঙ্গে সংগতি রেখে প্রতি বছর পশুপালনের সঙ্গে জড়িত বা জীব-জন্তুর হিতকারী হওয়া একটি বিষয়বস্তু নির্ধারণ করা হয় এবং সেই বিষয়বস্তুটি সর্বত্র প্রচার করা হয়। সেই দিনটিতে পশুচিকিৎসা প্রতিষ্ঠান, পশুচিকিৎসা শিক্ষা প্রতিষ্ঠান, পশুচিকিৎসার সাথে জড়িত স্বেচ্ছাসেবী সংগঠনসমূহ বিভিন্ন অনুষ্ঠানের আয়োজন করে। তদুপরি বিশ্ব পশুচিকিৎসা সংঘ দ্বারা পশুচিকিৎসা ক্ষেত্রটিতে নিরলসভাবে ব্রতী হয়ে থাকা ব্যক্তি বা সংগঠনকে পুরস্কৃত করা হয়

তথ্যসূত্র
=========

1. ↑  "World Veterinary Day"। ১ মে ২০১৯ তারিখে মূল থেকে আর্কাইভ করা। সংগ্রহের তারিখ 1 মে' 2019।  এখানে তারিখের মান পরীক্ষা করুন: `|সংগ্রহের-তারিখ=` (সাহায্য)
2. ↑  "WORLD VETERINARY DAY AWARD 2019"। সংগ্রহের তারিখ 1 মে' 2019।  এখানে তারিখের মান পরীক্ষা করুন: `|সংগ্রহের-তারিখ=` (সাহায্য)